
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

	                      Bucureşti, 04.03.2008
                      Nr.  Pl-x  23/2008
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra propunerii legislative pentru modificarea şi completarea
            Legii nr.304 (r1) din 28/06/2004 privind organizarea judiciară
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.304 (r1) din 28/06/2004 privind organizarea judiciară, trimisă cu adresa  Pl-x  23 din 27 februarie 2008, înregistrată sub nr. 31/145 din 27 februarie 2008.    
Potrivit prevederilor art. 75 din Constituţia României, republicată, şi ale art.92 alin. (8) pct.2 lit. l), din Regulamentul Camerei Deputaţilor, republicat, cu modificările ulterioare, Camera Deputaţilor este prima  Cameră sesizată.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 1728 din 13 noiembrie 2007.

Guvernul, prin punctul de vedere transmis cu adresa nr. 80 din            11 ianuarie 2008, nu susţine adoptarea acestei propuneri legislative. 

Consiliul Superior al Magistraturii a avizat negativ iniţiativa legislativă, conform Hotărârii nr. 113 din 31 ianuarie 2008 a Plenului Consiliului  Superior al Magistraturii.

Iniţiativa legislativă supusă dezbaterii are ca obiect de reglementare modificarea şi completarea Legii nr. 304/2004 privind organizarea judiciară, republicată, cu modificările şi completările ulterioare. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 4 martie 2008. La lucrările Comisiei a participat, în calitate de invitat, din partea Ministerului Justiţiei, doamna Nicoleta Bosoc - director.


 În urma examinării iniţiativei legislative şi a opiniilor exprimate de către membrii Comisiei şi de către invitat s-a constatat că adoptarea propunerii legislative nu se justifică întrucât, pe de o parte, propunerea de înlocuire a denumirii Parchetului de pe lângă Înalta Curte de Casaţie şi Justiţie cu aceea de „Parchetul Înaltei Curţi de Casaţie şi Justiţie” contravine dispoziţiilor art. 72 alin. (2), 133 alin. (2) lit. c) şi 134 alin. (2) din Constituţia României, republicată, care fac referire în mod expres la Parchetul de pe lângă Înalta Curte de Casaţie şi Justiţie. Prin urmare, orice modificare a denumirii autorităţii este neconstituţională.
 Pe de altă parte, referitor la modificarea art. 62 alin. (1), membrii Comisiei au constatat că definirea Ministerului Public drept „ singurul minister care nu este condus de către un ministru” nu se justifică, întrucât Ministerul Public nu are natura juridică a unui minister. Astfel, în temeiul dispoziţiilor art. 117 alin. (2) din Constituţie, republicată, ministerele reprezintă structuri ale administraţiei publice centrale de specialitate, fiind reglementate în cuprinsul Secţiunii I – Administraţia publică de specialitate, a Capitolului V – Administraţia publică, din Titlul III – Autorităţile publice, în timp ce Ministerul Public este reglementat în cuprinsul Capitolului VI – Autoritatea judecătorească, din Titlul III – Autorităţile publice.  
De asemenea, introducerea lit. l) la art. 63 nu este necesară, întrucât atribuţia privind prevenirea şi combaterea anumitor forme ale criminalităţii, avută în vedere de textul propus, este reglementată în cuprinsul lit. h) a art. 63, care stabileşte atribuţia Ministerului Public de a acţiona pentru prevenirea şi combaterea criminalităţii, sub coordonarea ministrului justiţiei, pentru realizarea unitară a politicii penale a statului. 
Mai mult decât atât, introducerea lit. m) la articolul 63 este neavenită întrucât norma propusă nu reglementează o atribuţie a Ministerului Public, ci reprezintă un caz particular în care, potrivit art. 221 alin. 1 din Codul de procedură penală, organul de urmărire penală se sesizează din oficiu când află, pe orice altă cale decât plângerea sau denunţul, că s-a săvârşit o infracţiune. 
Faţă de considerentele menţionate mai sus, membrii Comisiei au hotărât, cu majoritate de voturi ( 2 abţineri), să propună plenului Camerei Deputaţilor respingerea  propunerii legislative pentru modificarea şi completarea Legii nr.304 (r1) din 28/06/2004 privind organizarea judiciară .
Din numărul total de 28 membri ai Comisiei juridice, de disciplină şi imunităţi au participat 15 deputaţi.

În raport cu obiectul şi conţinutul său, propunerea legislativă face parte din categoria legilor organice. 

                   VICEPREŞEDINTE,                                           SECRETAR,

                     Florin IORDACHE                                          George BĂEŞU
      Consilier,

Nicoleta Grecu

